Մարինան երգչական արվեստի առաջին լուրջ դասերն առել է Աննա Մայիլյանից, ապա դարձել Գայանե Գեղամյանի սանուհին, և իր դասախոսներից առած դասերը շնորհակալությամբ է հիշում: Պետական կոնսերվատորիա ընդունվել է 16 տարեկանում՝ չունենալով հատուկ երաժշտական կրթություն: Հարցնում եմ՝ ճի՞շտ է արդյոք առանց նախնական երաժշտական կրթության մասնագիտական բուհ ընդունվելը: Պատասխանը միանշանակ բացասական է. «Դու լիարժեքորեն պատկերացում չունես, թե ովքեր են այն հեղինակները, որոնց կատարում ես, ի՛նչ են բերում, ասում իրենց արվեստով: Այդ բացը նախնական մասնագիտական կրթության բացակայության հետևանքն է: Հեղինակների երաժշտական մտածողությանը, ներաշխարհին ծանոթ չես: Ես 16 տարեկանում կարգին չէի գիտակցում, թե ի՛նչ աշխարհ եմ ընկել: Բայց արագ խորանալով մասնագիտությանս մեջ՝ այն շատ սիրեցի»: